Broj: 711-I-1472-M-111/19-03-11

Zagreb, 31. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Dubravke Brezak Stamać, ravnateljice Agencije za odgoj i obrazovanje,** za davanjem mišljenja Povjerenstva**,** na 59. sjednici, održanoj dana 31. srpnja 2019.g., daje sljedeće:

**MIŠLJENJE**

**Na temelju članka 3. stavka 1. podstavka 35. ZSSI, Dubravka Brezak Stamać, ravnateljica Agencije za odgoj i obrazovanje, dužnosnica je u smislu navedenog Zakona te je obvezna postupati sukladno odredbama navedenog Zakona pa tako i podnijeti izvješće o imovinskom stanju dužnosnika.**

Obrazloženje

Zahtjev za davanjem mišljenja Povjerenstva podnijela je dužnosnica Dubravka Brezak Stamać, ravnateljica Agencije za odgoj i obrazovanje. U knjigama ulazne pošte zahtjev je zaprimljen pod brojem 711-U-2774-M-111/19-01-2, dana 29. srpnja 2019.g., povodom kojeg se vodi predmet broj M-111/19.

Člankom 3. stavkom 1. točkom 35. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu navedenog Zakona. Uvidom u Registar dužnosnika utvrđeno je da Dubravka Brezak Stamać obnaša dužnost ravnateljice Agencija za odgoj i obrazovanje od 1. srpnja 2019.g.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. Ukoliko je za utemeljeno mišljenje potrebno pribaviti daljnje podatke od dužnosnika ili drugih tijela javne vlasti, navedeni rok se produljuje.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Dužnosnica u predmetnom zahtjevu za davanjem mišljenja navodi kako je na dužnost ravnateljice Agencije za odgoj i obrazovanje stupila 1. srpnja 2019.g. te slijedom navedenog traži mišljenje Povjerenstva je li dužnosnik u smislu ZSSI- te treba li podnijeti izvješće o imovinskom stanju dužnosnika.

Dužnosnica je u prilogu zahtjev dostavila Odluku o imenovanju ravnateljice Agencije za odgoj i obrazovanje, KLASA: 119-02/19-01/0007 od 5. lipnja 2019.g. Navedenom odlukom Upravno vijeće Agencije za odgoj i obrazovanje imenuje dr. sc. Dubravku Brezak Stamać ravnateljicom navedene Agencije, na mandatno razdoblje od 4 godine s početkom mandata od 1. srpnja 2019.g.

Povjerenstvo je na 95. sjednici održanoj 28. travnja 2015.g. donijelo zaključak da je ravnatelj Agencije za odgoj i obrazovanje dužnosnik u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a.

Polazeći od potrebe utvrđenja koje se agencije smatraju agencijama Vlade Republike Hrvatske u smislu članka 3. stavka 1. podstavka 35. ZSSI-a, a za potrebe ustroja Registra dužnosnika koji vodi Povjerenstvo, pojam agencija Vlade Republike Hrvatske protumačen je u smislu odredbi ZSSI-a i ciljeva njegova donošenja, a ne na način koji bi proizlazio iz tumačenja odredbi članka 26. Zakona o Vladi Republike Hrvatske („Narodne novine“ broj 150/11., 119/14., 93/16. i 116/18. ) te odredbi Zakona o sustavu državne uprave („Narodne novine“ broj 66/19. - ranije: 150/11., 12/13., 93/16. i 104/16.).

Zakonom o Agenciji za odgoj i obrazovanje („Narodne novine“, broj 85/06.) uređuje se status, djelatnost i ustrojstvo Agencije kao javne ustanove. Osnivač Agencije je Republika Hrvatska, a prava i dužnosti osnivača obavlja ministarstvo nadležno za poslove obrazovanja kojem Agencija podnosi izvješće o svom radu i koje obavlja nadzor nad zakonitošću rada Agencije. Djelatnost Agencije financira se iz državnog proračuna, a Agencija može stjecati prihode i iz drugih izvora, u skladu sa zakonom.

Agencijom upravlja Upravno vijeće koje ima predsjednika i šest članova. Mandat Upravnog vijeća traje četiri godine od dana konstituiranja. Predsjednika i članove Upravnog vijeća imenuje i razrješava Vlada Republike Hrvatske na prijedlog nadležnog ministra.

Ravnatelj je poslovodni i stručni voditelj Agencije koji se imenuje na temelju javnog natječaja, na razdoblje od četiri godine i može biti ponovno imenovan, a imenuje ga i razrješuje Upravno vijeće.

Obzirom da je osnivač Agencije za odgoj i obrazovanje Republika Hrvatska te da osnivačka prava i dužnosti te nadzor nad zakonitošću rada Agencije obavlja nadležno ministarstvo kao dio izvršne vlasti, čiji nositelj je Vlada Republike Hrvatske, koja imenuje i razrješuje Predsjednika i članove Upravnog vijeća (koji imenuju i razrješuju ravnatelja), uvažavajući djelokrug rada i nadležnosti Agencije Povjerenstvo zaključuje da je Agencija za odgoj i obrazovanje agencija Vlade Republike Hrvatske u smislu članka 3. stavka 1. podstavka 35. ZSSI-a stoga je ravnatelj Agencije za odgoj i obrazovanje dužnosnik u smislu istog članka.

Slijedom navedenog, podnositeljica je povodom obnašanja dužnosti ravnateljice Agencije za odgoj i obrazovanje obvezna postupati sukladno svim odredbama ZSSI-a, odnosno istu obvezuju sve obveze, ograničenja i zabrane pa tako i obveze podnošenja izvješća o imovinskom stanju dužnosnika.

Ukazuje se dužnosnici kako je člankom 20. stavkom 3. ZSSI-a propisano da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Dubravka Brezak Stamać, putem dostavljene e-mail adrese

2. Objava na internetskoj stranici Povjerenstva

3. Pismohrana